টার্মিনাল হাই অল্টিচিউড এরিয়া ডিফেন্স

**টার্মিনাল হাই অল্টিচিউড এরিয়া ডিফেন্স** (**THAAD**), পূর্বে **থিয়েটার হাই অল্টিটিউড এরিয়া ডিফেন্স**, বা সংক্ষেপে **থাড**, একটি মার্কিন প্রতি-নিক্ষেপী ক্ষেপণাস্ত্র প্রতিরক্ষা ব্যবস্থা। ২০০৮ সাল থেকে মোতায়েনকৃত এই ব্যবস্থাটিকে স্বল্প, মাঝারি এবং অন্তর্বর্তী-পাল্লার নিক্ষেপী ক্ষেপণাস্ত্রগুলিকে তাদের গতিপথের শেষ পর্যায়ে (অবতরণ বা পুনঃপ্রবেশ) অভিগ্রহণ (আটকানো) ও ধ্বংস করার জন্য নকশা করা হয়েছে।  থাড অভিগ্রাহক কোনও বিস্ফোরক-মুখ (ওয়ারহেড) বহন করে না, বরং আগত ক্ষেপণাস্ত্র ধ্বংস করার জন্য এর গতিশক্তির উপর নির্ভর করে। ১৯৯১ সালে উপসাগরীয় যুদ্ধের সময় ইরাকের স্কাড ক্ষেপণাস্ত্র হামলার অভিজ্ঞতার পর থাড তৈরি করা হয়েছিল।

থাডের কার্যক্ষমতার পরিসর ২০০ কিলোমিটার। প্রতিটি গুচ্ছে আটটি উৎক্ষেপণ নলসহ (লঞ্চ টিউব) ছয়টি পরিবাহক খাড়াকারক উৎক্ষেপকবাহী ট্রাক, ৪৮টি অভিগ্রাহক (ইন্টারসেপ্টর), একটি এএন/টিপিওয়াই-২ পরিবহনযোগ্য রাডার, তিনটি নিয়ন্ত্রণ কেন্দ্র এবং ৯০ জন সৈন্যের একটি কর্মীদল থাকে। নিয়ন্ত্রণ কেন্দ্রগুলি মার্কিন ক্ষেপণাস্ত্র প্রতিরক্ষা যোগাযোগ ব্যবস্থার সাথে সংযুক্ত, অধিকতর দূর-পাল্লার স্থলভিত্তিক অভিগ্রাহক, সমরূপ-পাল্লার এজিস নিক্ষেপী ক্ষেপণাস্ত্র প্রতিরক্ষা ব্যবস্থা এবং অপেক্ষাকৃত স্বল্প-পাল্লার এমআইএম-১০৪ প্যাট্রিয়টের পাশাপাশি একটি স্তরায়িত বিমান প্রতিরক্ষা স্থাপত্যে থাড-কে একীভূত করেছে।

থাড মার্কিন যুক্তরাষ্ট্রের সেনাবাহিনীর একটি কর্মসূচি হলেও এটি ক্ষেপণাস্ত্র প্রতিরক্ষা সংস্থার ছত্রছায়াধীন বলেও পরিগণিত হয়। মূলত ২০১২ সালে থাড মোতায়েনের তারিখ নির্ধারিত হলেও প্রাথমিক মোতায়েনের কাজটি ২০০৮ সালের মে মাসেই সম্পন্ন হয়।

২০২৫ সাল পর্যন্ত মার্কিন সেনাবাহিনীর বিমান প্রতিরক্ষা গোলন্দাজ শাখা আটটি থাড গুচ্ছ পরিচালনা করছিল। মোতায়েনের সময় ওঠানামা করলেও, পাঁচটি গুচ্ছ মার্কিন যুক্তরাষ্ট্রে, একটি প্রশান্ত মহাসাগরের গুয়াম দ্বীপে ও একটি দক্ষিণ কোরিয়ায় অবস্থিত; অষ্টম গুচ্ছটির গন্তব্যস্থল অস্পষ্ট।  মার্কিন সেনাবাহিনী ইসরায়েল, জর্ডান, রোমানিয়া ও দক্ষিণ কোরিয়ায় থাড মোতায়েন করেছে। উপরন্তু, সংযুক্ত আরব আমিরাতের বিমান বাহিনী দুটি গুচ্ছ পরিচালনা করে এবং রাজকীয় সৌদি বিমান বাহিনী একটি গুচ্ছ পরিচালনা করে এবং আরও ছয়টি গুচ্ছ সংগ্রহের পরিকল্পনা আছে। উত্তর কোরিয়ার পারমাণবিক ও ক্ষেপণাস্ত্র ক্ষমতার আপাত-প্রতিক্রিয়ায় ২০১৬ সালে দক্ষিণ কোরিয়ায় একটি মার্কিন থাড মোতায়েনের ঘোষণা দেয়া হয় ও ২০১৭ সালে এর মোতায়েন শুরু হয়। এটি দক্ষিণ কোরিয়ার রাজনীতিতে একটি গুরুত্বপূর্ণ ভূমিকা পালন করেছিল এবং চীন ও উত্তর কোরিয়ার সাথে উত্তেজনা বৃদ্ধি করেছিল, যারা উভয়েই আশঙ্কা করেছিল যে এটি তাদের পারমাণবিক নিবৃত্তকরণ ক্ষমতা ক্ষয় করবে।

২০২২ সালের জানুয়ারিতে আবুধাবিতে হামলার সময় থাড প্রথম কার্যকরী বাধা প্রদান করে, যেখানে আমিরাতের একটি গুচ্ছ ইয়েমেনের হুসিদের (হুতি) নিক্ষিপ্ত একটি নিক্ষেপী ক্ষেপণাস্ত্রকে বাধা দেয়। ২০২৪ সালের ইরান-ইসরায়েল সংঘাতের পর মার্কিন সেনাবাহিনী ২০২৪ সালের অক্টোবরে ইসরায়েলে একটি থাড গুচ্ছ মোতায়েন করে। হুসিদের ক্ষেপণাস্ত্র হামলার বিরুদ্ধে থেমে থেমে অভিগ্রাহক নিক্ষেপ করা হয়েছিল। ২০২৫ সালের জুনে ইরান ও ইসরায়েলের বারো দিনের যুদ্ধে ১৫০টিরও বেশি অভিগ্রাহ নিক্ষেপ করা হয়েছিল বলে জানা গেছে, যা পূর্ববর্তী সমস্ত মার্কিন সামরিক বাজেটের অর্থায়নপ্রাপ্ত মোট ক্ষেপণাস্ত্রের ২৫% গঠন করেছিল। ২০২৬ সালের ইরান যুদ্ধের সময় একটি ইরানি ক্ষেপণাস্ত্র হামলায় জর্ডানে একটি থাড রাডার ধ্বংস হয়ে যায়। এরপর মার্কিন যুক্তরাষ্ট্র দক্ষিণ কোরিয়া থেকে মধ্যপ্রাচ্যে একটি থাডের স্থানান্তর শুরু করে।

## আরও দেখুন

## তথ্যসূত্র

বিষয়শ্রেণী:২০০০-এর দশকে প্রবর্তিত সামরিক সরঞ্জাম
বিষয়শ্রেণী:বোয়িং
বিষয়শ্রেণী:ক্ষেপণাস্ত্র প্রতিরক্ষা
বিষয়শ্রেণী:রকেটডাইন
বিষয়শ্রেণী:চীনে দক্ষিণ কোরিয়া-বিরোধী অনুভূতি
বিষয়শ্রেণী:রেথিয়ন কোম্পানি
বিষয়শ্রেণী:বিএই সিস্টেমস
বিষয়শ্রেণী:হানিওয়েল
বিষয়শ্রেণী:লকহিড আকাশযান
বিষয়শ্রেণী:মার্কিন যুক্তরাষ্ট্রের ভূপৃষ্ঠ-থেকে-আকাশে উৎক্ষিপ্ত ক্ষেপণাস্ত্র
বিষয়শ্রেণী:মার্কিন যুক্তরাষ্ট্রের প্রতি-নিক্ষেপী ক্ষেপণাস্ত্র
বিষয়শ্রেণী:বিমান-বিরোধী যুদ্ধ
বিষয়শ্রেণী:ক্ষেপণাস্ত্র পরিচালনা
বিষয়শ্রেণী:ক্ষেপণাস্ত্র প্রতিরক্ষা সংস্থা
বিষয়শ্রেণী:দক্ষিণ কোরিয়া-মার্কিন যুক্তরাষ্ট্র সামরিক সম্পর্ক
বিষয়শ্রেণী:ইসরায়েল-মার্কিন যুক্তরাষ্ট্র সামরিক সম্পর্ক
বিষয়শ্রেণী:সংযুক্ত আরব আমিরাত-মার্কিন যুক্তরাষ্ট্র সম্পর্ক
বিষয়শ্রেণী:রোমানিয়া-মার্কিন যুক্তরাষ্ট্র সামরিক সম্পর্ক